C 323/106
SL
Uradni list Evropske unije
26.8.2022
5.12 EESO meni, da je okvir EU za omejevanje ali zmanjševanje emisij metana v energetskem sektorju dobra zamisel.
Zagotoviti bi bilo treba, da bi bile zahteve glede spremljanja za sektor plina izvedljive v praksi, na primer pri merjenju, poročanju in preverjanju podatkov o emisijah.
Določiti bi bilo treba tudi ustrezne roke za inšpekcijske preglede obratov, pri čemer je treba razlikovati med njihovim tehničnim stanjem in starostjo.
Upoštevati bi bilo treba obstoječe sektorske pobude za zmanjšanje emisij (partnerstvo za metan na področju nafte in plina) ter potrebo po spodbujanju mednarodnega sodelovanja v okviru pobud, kot sta svetovna zaveza za metan ter koalicija za podnebje in čist zrak.
5.13 Veliko podatkov o emisijah fosilnega metana se trenutno ne sporoča.
EESO pozdravlja predloge o spremljanju, poročanju in preverjanju, zlasti v zvezi s preprečevanjem uhajanja vzdolž plinovodov.
Pobude, kot je Mednarodna opazovalnica emisij metana (IMEO) in uporaba satelitskih tehnologij za odkrivanje takšnega uhajanja, bi bilo treba racionalizirati in jih prednostno obravnavati.
V EU bi bilo treba prepovedati prakse neupravičenega izpuščanja in sežiganja.
Izjeme od tega pravila bi morale biti omejene na izredne razmere in razmere, povezane z varnostjo.
Kar zadeva biometan, je več držav članic EU že uvedlo tehnične in regulativne ukrepe za spremljanje in preprečevanje.
To bi lahko pripomoglo k oceni emisij metana zaradi izkoriščanja fosilnih goriv.
5.14 EESO se dobro zaveda, da do uhajanja metana večinoma prihaja zunaj EU, zato je treba za uvoz plina uvesti in izvajati standard emisijske vrednosti metana na ravni EU.
S tem standardom za uvoz bi se morala določiti referenčna vrednost za sprejemljive predhodne emisije.
Razviti bi ga bilo treba že v okviru te uredbe.
Poleg tega bi bilo treba razmisliti o vključitvi predhodnih emisij metana v sistem oblikovanja cen CO2.
5.15 Predlog o zmanjšanju emisij metana se osredotoča na energetski sektor.
EESO pri tem ponovno poudarja pomen emisij metana iz kmetijstva.
Kot je navedeno v strategiji Komisije za metan, bi bilo treba kmete podpreti pri zmanjševanju emisij metana.
Tako bi lahko v skupno kmetijsko politiko vključili ukrepe za nagrajevanje kmetov za zmanjšanje emisij metana.
V Bruslju, 19. maja 2022 Predsednica Evropskega ekonomsko-socialnega odbora Christa SCHWENG